子進游懷玉山度必有詩未辱寄來作詩索之
作者：趙蕃
朝代：宋

paragraphs: 秋日清且美，於游也固宜。
迨今冬已仲，墐戶惟其時。
若人興公家，嗜好夙有詩。
幾譚巖壑間，塵落不自知。
靡辭陟降難，顧病風露披。
舊聞懷玉山，地置多側危。
我爲是邦人，每恨著脚遲。
聞公勇決往，身住心俱馳。
是邦有茲山，蓋已千祀垂。
曩者君夫子，携家隠於斯。
與山結勝因，詩成多及之。
去年公二仲，探討曾至茲。
今公又繼去，祕密真無遺。
山名謂懷玉，自昔傳我疑。
衆作乃圭璧，名實信不欺。
書來報行程，快讀祇欠詩。
春膏有餘否，佳筆銳若錐。
會當寫真行，寄我光茅茨。